[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.12.2010

COM(2010) 745 τελικό

2010/0365 (COD)

Πρόταση

ΚΑΝΟΝΙΣΜΟΣ (ΕΕ) αριθ. …/… ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της …

σχετικά με την τροποποίηση του κανονισμού (ΕΚ) αριθ. 1290/2005 του Συμβουλίου για τη χρηματοδότηση της κοινής γεωργικής πολιτικής και την κατάργηση των κανονισμών (ΕΚ) αριθ. 165/94 και (ΕΚ) αριθ. 78/2008 του Συμβουλίου

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

Η συνθήκη για τη λειτουργία της Ευρωπαϊκής Ένωσης (ΣΛΕΕ) πραγματοποιεί σαφή διάκριση μεταξύ των αρμοδιοτήτων που ανατίθενται στην Επιτροπή να εκδίδει μη νομοθετικές πράξεις γενικής ισχύος (κατ’ εξουσιοδότηση πράξεις), οι οποίες συμπληρώνουν ή τροποποιούν ορισμένα μη ουσιώδη στοιχεία της νομοθετικής πράξης που αναφέρονται στο άρθρο 290, αφενός, και των αρμοδιοτήτων που ανατίθενται στην Επιτροπή να εκδίδει εκτελεστικές πράξεις που αναφέρονται στο άρθρο 291, αφετέρου.

Στην περίπτωση των κατ’ εξουσιοδότηση πράξεων, ο νομοθέτης αναθέτει στην Επιτροπή την εξουσία να εκδίδει οιονεί νομοθετικά μέτρα. Στην περίπτωση των εκτελεστικών πράξεων, το πλαίσιο είναι πολύ διαφορετικό. Πράγματι, τα κράτη μέλη είναι κατά κύριο λόγο υπεύθυνα για την εκτέλεση των νομικά δεσμευτικών πράξεων της Ευρωπαϊκής Ένωσης. Ωστόσο, εάν η εφαρμογή της νομοθετικής πράξης απαιτεί ενιαίες προϋποθέσεις εφαρμογής, η Επιτροπή πρέπει να θεσπίσει τις εν λόγω προϋποθέσεις.

Η διαδικασία εναρμόνισης του κανονισμού (ΕΚ) αριθ. 1290/2005 με τους νέους κανόνες της Συνθήκης βασίζεται στην κατάταξη, σε εκχωρούμενες εξουσίες και σε εκτελεστικές εξουσίες, των διατάξεων που εξέδωσε η Επιτροπή κατ’ εφαρμογή του εν λόγω κανονισμού.

Έπειτα από τη διαδικασία αυτή συντάχθηκε σχέδιο πρότασης για την τροποποίηση του κανονισμού (ΕΚ) αριθ. 1290/2005. Σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης, ο νομοθέτης αναθέτει στην Επιτροπή την αρμοδιότητα να συμπληρώνει ή να τροποποιεί ορισμένα μη ουσιώδη στοιχεία. Συνεπώς, τα συμπληρωματικά στοιχεία που είναι αναγκαία για την εύρυθμη λειτουργία του καθεστώτος που καθόρισε ο νομοθέτης μπορεί να θεσπιστούν με μια κατ’ εξουσιοδότηση πράξη της Επιτροπής.

Σύμφωνα με το άρθρο 291 της συνθήκης για τη λειτουργία της Ευρωπαϊκής Ένωσης, τα κράτη μέλη είναι επιφορτισμένα με την εκτέλεση του καθεστώτος που καθόρισε ο νομοθέτης στις νομικά δεσμευτικές πράξεις. Οι εν λόγω πράξεις μπορεί να αναθέτουν στην Επιτροπή εκτελεστικές αρμοδιότητες εάν είναι αναγκαίες ενιαίες προϋποθέσεις εκτέλεσης.

ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΗΣ ΕΚΤΙΜΗΣΗΣ ΤΩΝ ΕΠΙΠΤΩΣΕΩΝ

Δεν ήταν αναγκαία η διαβούλευση με τα ενδιαφερόμενα μέρη ή η εκτίμηση των επιπτώσεων, επειδή η πρόταση για την εναρμόνιση του κανονισμού (ΕΚ) αριθ. 1290/2005 του Συμβουλίου με τη ΣΛΕΕ αποτελεί διοργανικό ζήτημα το οποίο αφορά όλους τους κανονισμούς του Συμβουλίου. Οι τροποποιήσεις που αποβλέπουν στην απλοποίηση των διαδικασιών ανάκτησης έχουν περιορισμένο πεδίο εφαρμογής και καθαρά τεχνικό χαρακτήρα.

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Περίληψη της πρότασης

Να προσδιοριστούν οι ανατιθέμενες εξουσίες και οι εκτελεστικές εξουσίες της Επιτροπής στο πλαίσιο του κανονισμού (ΕΚ) αριθ. 1290/2005 του Συμβουλίου και να θεσπιστεί η κατάλληλη διαδικασία για την έκδοση των εν λόγω πράξεων.

Επίσης, εισήχθησαν ορισμένες απλοποιήσεις όσον αφορά τις δαπάνες του ΕΓΤΕ και τις διαδικασίες ανάκτησης.

- Νομική βάση

Το άρθρο 43 της ΣΛΕΕ.

- Η αρχή της επικουρικότητας

Η Ένωση και τα κράτη μέλη έχουν από κοινού αρμοδιότητα στη γεωργική πολιτική. Αυτό σημαίνει ότι εφόσον η Ένωση δεν έχει νομοθετήσει στο σχετικό τομέα, τα κράτη μέλη διατηρούν την αρμοδιότητά τους. Όσον αφορά τη χρηματοδότηση της κοινής γεωργικής πολιτικής, υπάρχει κοινοτική προσέγγιση και είναι δικαιολογημένη η απλοποίηση των ισχυόντων κανόνων.

- Η αρχή της αναλογικότητας

Η πρόταση τηρεί την αρχή της αναλογικότητας.

- Επιλογή νομικού μέσου

Προτεινόμενο μέσο: κανονισμός του Ευρωπαϊκού Κοινοβουλίου και του Συμβουλίου.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επιπτώσεις στις δημοσιονομικές δαπάνες.

ΠΡΟΑΙΡΕΤΙΚΑ ΣΤΟΙΧΕΙΑ

Απλούστευση

Οι τροποποιήσεις σχετικά με τις δαπάνες που θα χρηματοδοτηθούν από το ΕΓΤΕ και τη διαδικασία ανάκτησης αποτελούν απλοποίηση μέσω της κατάργησης δύο κανονισμών του Συμβουλίου καθώς και μέσω της μείωσης των διοικητικών καθηκόντων των κρατών μελών.

2010/0365 (COD)

Πρόταση

ΚΑΝΟΝΙΣΜΟΣ (ΕΕ) αριθ. …/… ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της …

σχετικά με την τροποποίηση του κανονισμού (ΕΚ) αριθ. 1290/2005 του Συμβουλίου για τη χρηματοδότηση της κοινής γεωργικής πολιτικής και την κατάργηση των κανονισμών (ΕΚ) αριθ. 165/94 και (ΕΚ) αριθ. 78/2008 του Συμβουλίου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 42 πρώτο εδάφιο και το άρθρο 43 παράγραφος 2,

Έχοντας υπόψη την πρόταση της Ευρωπαϊκής Επιτροπής[1],

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[2],

Αποφασίζοντας σύμφωνα με τη συνήθη νομοθετική διαδικασία[3],

Εκτιμώντας τα ακόλουθα:

1. Ο κανονισμός (ΕΚ) αριθ. 1290/2005 του Συμβουλίου[4] αναθέτει αρμοδιότητες στην Επιτροπή για τη θέσπιση των λεπτομερειών εφαρμογής του εν λόγω κανονισμού.

2. Μετά την έναρξη ισχύος της συνθήκης της Λισαβόνας, οι εξουσίες που έχουν ανατεθεί στην Επιτροπή στο πλαίσιο του κανονισμού (ΕΚ) αριθ. 1290/2005 πρέπει να εναρμονιστούν με τα άρθρα 290 και 291 της συνθήκης για τη λειτουργία της Ευρωπαϊκής Ένωσης (η Συνθήκη).

3. Η Επιτροπή πρέπει να έχει την εξουσία να εκδίδει κατ’ εξουσιοδότηση πράξεις σύμφωνα με το άρθρο 290 της Συνθήκης με σκοπό τη συμπλήρωση ή την τροποποίηση ορισμένων μη ουσιωδών στοιχείων του κανονισμού (ΕΚ) αριθ. 1290/2005. Πρέπει να προσδιοριστούν τα στοιχεία για τα οποία μπορεί να ασκηθεί αυτή η εξουσία καθώς και οι όροι με τους οποίους θα πρέπει να συμμορφώνεται αυτή η εξουσιοδότηση.

4. Προκειμένου να διασφαλιστεί η ομοιόμορφη εφαρμογή του κανονισμού (ΕΚ) αριθ. 1290/2005 σε όλα τα κράτη μέλη, πρέπει να ανατεθεί στην Επιτροπή η αρμοδιότητα να εκδίδει εκτελεστικές πράξεις σύμφωνα με το άρθρο 291 της Συνθήκης. Η Επιτροπή θα πρέπει να εκδίδει τις εν λόγω εκτελεστικές πράξεις σύμφωνα με τις διατάξεις του κανονισμού (ΕΕ) αριθ. xxx/xxx του Ευρωπαϊκού Κοινοβουλίου και του Συμβουλίου σχετικά με[5].

5. Ορισμένες από τις διατάξεις για τη χρηματοδότηση της κοινής γεωργικής πολιτικής που είχαν εκδοθεί κατά το παρελθόν από την Επιτροπή στο πλαίσιο των αρμοδιοτήτων που ανατίθενται από τον κανονισμό (ΕΚ) αριθ. 1290/2005 θα πρέπει να περιληφθούν σε αυτόν τον κανονισμό. Οι εν λόγω διατάξεις αφορούν κανόνες σχετικά με τη διάθεση ορισμένων κονδυλίων και ποσών που αποτελούν έσοδα και πρέπει να αποδοθούν στον ενωσιακό προϋπολογισμό και τα οποία αναφέρονται στους λογαριασμούς που τηρούνται σύμφωνα με τον κανονισμό (ΕΚ) αριθ. 883/2006 της Επιτροπής, της 21ης Ιουνίου 2006, σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης[6].

6. Με βάση την εμπειρία που αποκτήθηκε από την εφαρμογή των κανόνων σχετικά με δαπάνες που χρηματοδοτούνται από το Ευρωπαϊκό Γεωργικό Ταμείο Εγγυήσεων («ΕΓΤΕ») και το Ευρωπαϊκό Γεωργικό Ταμείο Αγροτικής Ανάπτυξης («ΕΓΤΑΑ»), ένα μέρος των διατάξεων σχετικά με τη χρηματοδότηση των δράσεων που προβλέπονται στον κανονισμό (ΕΚ) αριθ. 165/94 του Συμβουλίου, της 24ης Ιανουαρίου 1994, για τη συγχρηματοδότηση από την Κοινότητα ελέγχων με τηλεανίχνευση[7] και στον κανονισμό (ΕΚ) αριθ. 78/2008 του Συμβουλίου, της 21ης Ιανουαρίου 2008, για τις ενέργειες που θα αναλάβει η Επιτροπή κατά την περίοδο 2008-2013, μέσω εφαρμογών τηλεπισκόπησης που αναπτύχθηκαν στο πλαίσιο της κοινής γεωργικής πολιτικής[8] θα ενσωματωθεί στον κανονισμό (ΕΚ) αριθ. 1290/2005. Κατά συνέπεια, είναι σκόπιμο να καταργηθούν οι κανονισμοί (ΕΚ) αριθ. 165/94 και (ΕΚ) αριθ. 78/2008. Ωστόσο, πρέπει να προβλεφθεί ότι το άρθρο για την έκθεση που πρέπει να υποβληθεί στην Επιτροπή θα εξακολουθήσει να ισχύει.

7. Στόχος των ενεργειών που ανέλαβε η Επιτροπή μέσω της εφαρμογής της τηλεπισκόπησης και της απόκτησης και της βελτίωσης δορυφορικών εικόνων από την Επιτροπή είναι να δοθούν τα μέσα διαχείρισης και παρακολούθησης των γεωργικών αγορών. Για να εκπληρώσει αυτόν τον στόχο, η Επιτροπή πρέπει να έχει την εξουσία να εκδίδει εκτελεστικές πράξεις σχετικές με τους όρους και τις διαδικασίες για να αποκτηθούν και να τεθούν στη διάθεση των κρατών μελών τα αποτελέσματα των ενεργειών τηλεπισκόπησης.

8. Προκειμένου να διασφαλιστεί η ομοιόμορφη λειτουργία των συντονιστικών οργανισμών των κρατών μελών, που αναφέρονται στο άρθρο 6 του κανονισμού (ΕΚ) αριθ. 1290/2005, η Επιτροπή πρέπει να έχει την εξουσία να εκδίδει εκτελεστικές πράξεις σχετικά με τους κανόνες λειτουργίας αυτών των οργανισμών και κυρίως με την κοινοποίηση πληροφοριών στην Επιτροπή.

9. Για να μπορεί η Επιτροπή να επικυρώνει το σχέδιο χρηματοδότησης κάθε προγράμματος αγροτικής ανάπτυξης και να προβλέπει ενδεχόμενες αναπροσαρμογές του, η Επιτροπή πρέπει να έχει την εξουσία να εκδίδει εκτελεστικές πράξεις σχετικά με τους όρους που αφορούν το περιεχόμενο και την αναπροσαρμογή του.

10. Οι πληροφορίες που κοινοποιούν τα κράτη μέλη στην Επιτροπή πρέπει να δίνουν στην τελευταία τη δυνατότητα να τις χρησιμοποιεί απευθείας και με τον αποτελεσματικότερο δυνατό τρόπο για τη διαχείριση των λογαριασμών του ΕΓΤΕ και του ΕΓΤΑΑ, καθώς και των σχετικών πληρωμών, καθώς και για την ολοκλήρωση της διαδικασίας εκκαθάρισης των λογαριασμών και της εκκαθάρισης ως προς τη συμμόρφωση. H Επιτροπή πρέπει να έχει την εξουσία να εκδίδει εκτελεστικές πράξεις σχετικά με τη δήλωση δαπανών, τους ετήσιους λογαριασμούς, τη δήλωση αξιοπιστίας, τη δήλωση σχετικά με τη δημόσια αποθεματοποίηση, τα πληροφορικά συστήματα ανταλλαγής πληροφοριών και εγγράφων καθώς και τους κανόνες για τη διατήρησή τους.

11. Η υποχρέωση σχετικά με την τήρηση των λογαριασμών από τους οργανισμούς πληρωμών αφορά λεπτομερή στοιχεία που απαιτούνται για τη διαχείριση των ταμείων και τον έλεγχό τους. Για να είναι σε θέση τα κράτη μέλη και οι οργανισμοί πληρωμής να τηρήσουν αυτή την υποχρέωση σύμφωνα με εναρμονισμένους κανόνες, η Επιτροπή πρέπει να έχει την εξουσία να εκδίδει εκτελεστικές πράξεις σχετικά με τη λογιστική των μέτρων παρέμβασης με τη μορφή δημόσιας αποθεματοποίησης όπως αναφέρεται στον κανονισμό (ΕΚ) αριθ. 884/2006 της Επιτροπής, της 21ης Ιουνίου 2006, για τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου, όσον αφορά τη χρηματοδότηση των παρεμβάσεων του ΕΓΤΕ και τη λογιστική καταχώριση των ενεργειών δημόσιας αποθεματοποίησης από τους οργανισμούς πληρωμών των κρατών μελών[9], καθώς και άλλες δαπάνες χρηματοδοτούμενες από το ΕΓΤΕ και το ΕΓΤΑΑ που αναφέρονται στον κανονισμό (ΕΚ) αριθ. 883/2006.

12. Για να εξασφαλιστεί η ορθή διαχείριση των χρηματοδοτικών ροών, για τον λόγο μάλιστα ότι τα κράτη μέλη κινητοποιούν τα μέσα για να καλύψουν τις απαραίτητες δαπάνες, η Επιτροπή πρέπει να έχει την εξουσία να εκδίδει εκτελεστικές πράξεις για τη διάθεση πόρων στα κράτη μέλη, λαμβανομένων υπόψη των ειδικών τρόπων διαχείρισης του ΕΓΤΕ και του ΕΓΤΑΑ.

13. Με την ευκαιρία της παρούσας τροποποίησης του κανονισμού (ΕΚ) αριθ. 1290/2005, που αποσκοπεί στη συμμόρφωσή του με τις διαδικασίες που προβλέπει η συνθήκη της Λισαβόνας, είναι σκόπιμο να επικαιροποιηθούν μερικές διατάξεις σε ορισμένες γλωσσικές εκδόσεις ώστε να προσαρμοστούν στην ορολογία της Συνθήκης.

14. Συνεπώς, ο κανονισμός (ΕΚ) αριθ. 1290/2005 θα πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1290/2005 τροποποιείται ως εξής:

15. Το άρθρο 3 τροποποιείται ως εξής:

α) Στην παράγραφο 2, προστίθεται το ακόλουθο στοιχείο εα):

«εα) έως τις 31 Δεκεμβρίου 2013, τις ενέργειες που αναλαμβάνει η Επιτροπή μέσω εφαρμογών τηλεπισκόπησης με σκοπό να δοθούν στην Επιτροπή τα μέσα διαχείρισης των γεωργικών αγορών·»

β) Στην παράγραφο 3, το δεύτερο εδάφιο αντικαθίσταται από το ακόλουθο κείμενο:

«Τα σχετικά τέλη και επιβαρύνσεις υπολογίζονται και καθορίζονται από την Επιτροπή μέσω εκτελεστικής πράξης σύμφωνα με τη διαδικασία που αναφέρεται στο άρθρο 42 δ παράγραφος 3 [διαδικασία της συμβουλευτικής επιτροπής] . »

16. Στο άρθρο 5, παρεμβάλλεται το ακόλουθο στοιχείο αα):

«αα) την απόκτηση από την Επιτροπή των δορυφορικών εικόνων που είναι αναγκαίες για τους ελέγχους και των οποίων ο κατάλογος θα καταρτιστεί σε συνεργασία με κάθε κράτος μέλος σύμφωνα με τη συγγραφή υποχρεώσεων που καθορίζεται από αυτά, για να χρησιμοποιηθούν από την Επιτροπή ή να διενεμηθούν δωρεάν στους οργανισμούς ελέγχου ή τους παρόχους υπηρεσιών που έχουν οριστεί από τους οργανισμούς αυτούς, ενώ οι εικόνες, όπως και οι εργασίες που αποσκοπούν στην τελειοποίηση της τεχνικής και των μεθόδων εργασίας στον τομέα του ελέγχου των γεωργικών εκτάσεων με τηλεπισκόπηση, εξακολουθούν να είναι ιδιοκτησία της Επιτροπής·»

17. Το άρθρο 6 τροποποιείται ως εξής:

α) Στην παράγραφο 3 προστίθεται το ακόλουθο εδάφιο:

«Η Επιτροπή εγκρίνει μέσω εκτελεστικής πράξης σύμφωνα με τη διαδικασία που αναφέρεται στο άρθρο 42 δ παράγραφος 2 (διαδικασία εξέτασης) τους κανόνες σχετικά με τη λειτουργία του οργανισμού συντονισμού που αναφέρεται στο πρώτο και το δεύτερο εδάφιο και στην κοινοποίηση πληροφοριών στην Επιτροπή.»

β) Προστίθενται οι ακόλουθες παράγραφοι 5 και 6:

«5. Για να διασφαλιστεί η καλή λειτουργία του συστήματος που προβλέπεται στις παραγράφους 1 έως 4, η Επιτροπή καθορίζει με κατ’ εξουσιοδότηση πράξη σύμφωνα με τη διαδικασία που προβλέπεται στο άρθρο 42α:

α) τους ελάχιστους όρους για τη διαπίστευση των οργανισμών πληρωμής όσον αφορά το εσωτερικό περιβάλλον, τις δραστηριότητες ελέγχου, την πληροφόρηση και ενημέρωση και την παρακολούθηση, καθώς και κανόνες σχετικά με τη διαδικασία χορήγησης και ανάκλησης της διαπίστευσης·

β) τους κανόνες σχετικά με την εποπτεία και τη διαδικασία επανεξέτασης της διαπίστευσης των οργανισμών πληρωμής·

γ) τους ελάχιστους όρους για τη διαπίστευση των οργανισμών συντονισμού και τους κανόνες σχετικά με τη διαδικασία χορήγησης και ανάκλησης της διαπίστευσης.

6. Για να εξασφαλιστεί η ορθή εκτέλεση των καθηκόντων που προβλέπονται στην παράγραφο 1 στο πλαίσιο των ενεργειών δημόσιας αποθεματοποίησης, η Επιτροπή καθορίζει με κατ’ εξουσιοδότηση πράξη, σύμφωνα με τη διαδικασία που προβλέπεται στο άρθρο 42α , τους ακόλουθους κανόνες:

α) την έκταση της ευθύνης και τις υποχρεώσεις των οργανισμών πληρωμής, τους όρους ανάθεσης της εκτέλεσης καθηκόντων σε δημόσιους ή ιδιωτικούς φορείς·

β) την υποχρέωση των οργανισμών πληρωμής να καταρτίσουν κατάλογο για κάθε προϊόν και να ελέγξουν τα αποθέματα του προϊόντων υπό το καθεστώς παρέμβασης καθώς και τους όρους που εφαρμόζονται σε αυτούς τους ελέγχους.»

18. Το άρθρο 7 τροποποιείται ως εξής:

α) Το υπάρχον κείμενο αριθμείται ως παράγραφος 1·

β) Προστίθεται η ακόλουθη παράγραφος 2:

«2. Για να είναι χρήσιμη στην Επιτροπή η δραστηριότητα του οργανισμού πιστοποίησης στο πλαίσιο της διαδικασίας εκκαθάρισης των λογαριασμών, η Επιτροπή θεσπίζει με κατ’ εξουσιοδότηση πράξη σύμφωνα με τη διαδικασία που αναφέρεται στο άρθρο 42α κανόνες σχετικά με την τον ορισμό και τις αρμοδιότητές του.»

19. Στο άρθρο 9, παρεμβάλλεται η ακόλουθη παράγραφος 4:

«4. Για να διασφαλιστεί η ορθή και αποτελεσματική εφαρμογή των διατάξεων σχετικά με τους ελέγχους που αναφέρονται σε αυτό το άρθρο, η Επιτροπή μπορεί να καθορίσει με κατ’ εξουσιοδότηση πράξη ειδικές υποχρεώσεις που πρέπει να τηρούν τα κράτη μέλη .»

20. Το άρθρο 15 τροποποιείται ως εξής:

α) Δεν αφορά την ελληνική έκδοση.

β) Η παράγραφος 2 αντικαθίσταται από το ακόλουθο κείμενο:

«2. Η Επιτροπή αποφασίζει, με τη διαδικασία του άρθρου 42 δ παράγραφος 3 (διαδικασία της συμβουλευτικής επιτροπής) σχετικά με τις μηνιαίες πληρωμές που εκτελεί, με βάση δήλωση δαπανών των κρατών μελών και τα στοιχεία που της παρέχονται σύμφωνα με το άρθρο 8 παράγραφος 1, λαμβάνοντας υπόψη τις μειώσεις ή τις αναστολές που επιβάλλονται σύμφωνα με τα άρθρα 17 και 17α.»

21. Το άρθρο 16 τροποποιείται ως εξής:

α) Το υπάρχον κείμενο αριθμείται ως παράγραφος 1.

β) Προστίθεται η ακόλουθη παράγραφος 2:

«2. Για να κλιμακώνεται η δημοσιονομική επίπτωση αναλογικά προς την καθυστέρηση της πληρωμής, η Επιτροπή θεσπίζει με κατ’ εξουσιοδότηση πράξη σύμφωνα με τη διαδικασία που αναφέρεται στο άρθρο 42δ κανόνες σχετικά με τη μείωση των πληρωμών ανάλογα με το μέγεθος της καθυστέρησης.»

22. Δεν αφορά την ελληνική έκδοση.

23. Δεν αφορά την ελληνική έκδοση.

24. Το άρθρο 18 παράγραφος 4 αντικαθίσταται από το ακόλουθο κείμενο:

«4. Όταν στις 30 Ιουνίου ενός έτους το Συμβούλιο δεν έχει αποφασίσει επί των αναπροσαρμογών σύμφωνα με το άρθρο 11 παράγραφος 1 του κανονισμού (ΕΚ) αριθ. 73/2009 του Συμβουλίου*, η Επιτροπή καθορίζει αυτές τις αναπροσαρμογές με εκτελεστική πράξη σύμφωνα με τη διαδικασία του άρθρου 42 δ παράγραφος 3 (διαδικασία της συμβουλευτικής επιτροπής) του παρόντος κανονισμού και ενημερώνει το Συμβούλιο σχετικά.

ΕΕ L 30 της 31.1.2009, σ. 16.»

25. Το άρθρο 19 τροποποιείται ως εξής:

α) Οι παράγραφοι 1, 2 και 3 αντικαθίστανται από το ακόλουθο κείμενο:

«1. Η Επιτροπή συνυποβάλλει στο Ευρωπαϊκό Κοινοβούλιο και στο Συμβούλιο με το σχέδιο προϋπολογισμού για το οικονομικό έτος N τις προβλέψεις της για τα οικονομικά έτη N-1, N και N + 1.

Ταυτόχρονα, υποβάλλει ανάλυση των διαπιστωμένων αποκλίσεων μεταξύ των αρχικών προβλέψεων και των πραγματικών δαπανών για τα οικονομικά έτη N-2 και N-3.

2. Εάν, κατά την κατάρτιση του σχεδίου προϋπολογισμού για το οικονομικό έτος N, υπάρχουν ενδείξεις ότι ενδέχεται να σημειωθεί υπέρβαση του καθαρού υπολοίπου που αναφέρεται στο άρθρο 12 παράγραφος 3 για το οικονομικό έτος N, λαμβανομένου υπόψη του περιθωρίου που προβλέπεται στο άρθρο 11 του κανονισμού (ΕΚ) αριθ. 73/2009, η Επιτροπή προτείνει στο Συμβούλιο τα αναγκαία μέτρα, ειδικότερα εκείνα που απαιτούνται κατ’ εφαρμογή του άρθρου 11 παράγραφος 2 του κανονισμού (ΕΚ) αριθ. 73/2009.

3. Οποιαδήποτε στιγμή, εάν η Επιτροπή κρίνει ότι υπάρχει κίνδυνος υπέρβασης του καθαρού υπολοίπου που αναφέρεται στο άρθρο 12 παράγραφος 3 και η ίδια αδυνατεί να λάβει επαρκή μέτρα για να διορθωθεί η κατάσταση στο πλαίσιο των αρμοδιοτήτων της, προτείνει άλλα μέτρα που διασφαλίζουν την τήρηση του εν λόγω υπολοίπου και τα οποία πρέπει να θεσπιστούν από το Συμβούλιο ή από το Ευρωπαϊκό Κοινοβούλιο και το Συμβούλιο.»

β) Η παράγραφος 4 στοιχείο γ) αντικαθίσταται από το ακόλουθο κείμενο:

«γ) καθορίζει με εκτελεστική πράξη σύμφωνα με τη διαδικασία του άρθρου 42 δ παράγραφος 3 (διαδικασία συμβουλευτικής επιτροπής), το συνολικό ποσό της ενωσιακής χρηματοδότησης, κατανεμημένο ανά κράτος μέλος με βάση ένα ενιαίο ποσοστό ενωσιακής χρηματοδότησης εντός των ορίων του προϋπολογισμού που ήταν διαθέσιμος για τις μηνιαίες πληρωμές·»

26. Το άρθρο 21 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

« 1. Κατά την έγκριση του σχεδίου προϋπολογισμού ή διορθωτικής επιστολής στο σχέδιο προϋπολογισμού, η οποία αφορά τις γεωργικές δαπάνες, η Επιτροπή χρησιμοποιεί για τις προβλέψεις του προϋπολογισμού του ΕΓΤΕ τη συναλλαγματική ισοτιμία ευρώ/δολαρίου Ηνωμένων Πολιτειών που διαπιστώθηκε κατά μέσο όρο στην αγορά στη διάρκεια του πιο πρόσφατου τριμήνου, το οποίο έληξε τουλάχιστον είκοσι ημέρες πριν από την έγκριση του δημοσιονομικού εγγράφου από την Επιτροπή.»

β) Στην παράγραφο 2, η εισαγωγική φράση αντικαθίσταται από το εξής κείμενο:

«2. Κατά την έγκριση σχεδίου διορθωτικού ή συμπληρωματικού σχεδίου προϋπολογισμού ή διορθωτικής επιστολής στο εν λόγω σχέδιο, εφόσον τα έγγραφα αυτά αφορούν τις πιστώσεις για τις δράσεις που αναφέρονται στο άρθρο 3 παράγραφος 1 στοιχεία α) και β), η Επιτροπή χρησιμοποιεί:»

27. Στον τίτλο ΙΙ, παρεμβάλλεται το ακόλουθο άρθρο 21α:

« Άρθρο 21α

Δράσεις σχετικά με την τηλεπισκόπηση

1. Οι χρηματοδοτούμενες δράσεις σύμφωνα με το άρθρο 3 παράγραφος 2 στοιχείο εα), αποσκοπούν στη γεωργοοικονομική παρακολούθηση των εδαφών που προορίζονται για γεωργικούς σκοπούς και της κατάστασης των καλλιεργειών, ώστε να γίνονται εκτιμήσεις, ιδίως όσον αφορά τις αποδόσεις και τη γεωργική παραγωγή, να διευκολυνθεί η πρόσβαση σε αυτές τις εκτιμήσεις, ή να εξασφαλιστεί η τεχνολογική παρακολούθηση του γεωργομετεωρολογικού συστήματος.

Αυτές οι δράσεις αφορούν κυρίως τη συλλογή ή την αγορά των αναγκαίων πληροφοριών για την εφαρμογή και την παρακολούθηση της κοινής γεωργικής πολιτικής, συμπεριλαμβανομένων των δορυφορικών και των μετεωρολογικών δεδομένων, της δημιουργίας υποδομής για διαστημικά δεδομένα και ενός δικτυακού τόπου, την εκπόνηση ειδικών μελετών σχετικά με τις κλιματικές συνθήκες και την επικαιροποίηση των γεωργομετεωρολογικών και οικονομετρικών προτύπων.

2. Η Επιτροπή μπορεί να εκδώσει, με εκτελεστική πράξη σύμφωνα με τη διαδικασία του άρθρου 42δ παράγραφος 2 (διαδικασία εξέτασης), τους κανόνες σχετικά με τις χρηματοδοτήσεις που αναφέρονται στο άρθρο 3 παράγραφος 2 στοιχείο εα) και στο άρθρο 5 στοιχείο αα), τους όρους υπό τους οποίους πραγματοποιούνται οι δράσεις τηλεπισκόπησης με σκοπό την επίτευξη των στόχων που είχαν τεθεί, τους όρους απόκτησης, τελειοποίησης και χρησιμοποίησης των δορυφορικών εικόνων και των μετεωρολογικών δεδομένων, καθώς και τις ισχύουσες προθεσμίες.

28. Στο κεφάλαιο 1 του τίτλου III, παρεμβάλλεται το ακόλουθο άρθρο 23α:

« Άρθρο 23α

Εκτελεστικές εξουσίες

Η Επιτροπή καθορίζει με εκτελεστική πράξη σύμφωνα με τη διαδικασία του άρθρου 42δ παράγραφος 2 (διαδικασία εξέτασης) του παρόντος κανονισμού, τους όρους σχετικά με το περιεχόμενο, την παρουσίαση και την προσαρμογή του χρηματοδοτικού σχεδίου όπως προβλέπεται στο άρθρο 16 του κανονισμού (ΕΚ) αριθ. 1698/2005 του Συμβουλίου* . »

* ΕΕ L 277 της 21.10.2005, σ. 1.»

29. Δεν αφορά την ελληνική έκδοση.

30. Δεν αφορά την ελληνική έκδοση.

31. Το άρθρο 30 αντικαθίσταται από το ακόλουθο κείμενο:

«Άρθρο 30 Λογιστική εκκαθάριση

32. Πριν από τις 30 Απριλίου του έτους που ακολουθεί το εξεταζόμενο οικονομικό έτος, η Επιτροπή εκδίδει εκτελεστική απόφαση σύμφωνα με τη διαδικασία του άρθρου 42δ παράγραφος 3 (διαδικασία συμβουλευτικής επιτροπής) σχετικά με την εκκαθάριση των λογαριασμών των διαπιστευμένων οργανισμών πληρωμών με βάση τα στοιχεία που γνωστοποιούνται σύμφωνα με το άρθρο 8 παράγραφος 1 στοιχείο γ) σημείο iii).

33. Η απόφαση για την εκκαθάριση των λογαριασμών που αναφέρεται στην παράγραφο 1 αφορά την πληρότητα, την ακρίβεια και την ειλικρίνεια των υποβαλλόμενων ετήσιων λογαριασμών. Η απόφαση εκδίδεται με την επιφύλαξη των αποφάσεων που εκδίδονται μεταγενέστερα βάσει του άρθρου 31.»

34. Το άρθρο 31 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

«1. Η Επιτροπή εκδίδει εκτελεστική απόφαση σύμφωνα με τη διαδικασία του άρθρου 42δ παράγραφος 3 (διαδικασία συμβουλευτικής επιτροπής) σχετικά με τα ποσά που πρέπει να αποκλειστούν από τη χρηματοδότηση από την Ένωση, όταν διαπιστώνει ότι οι δαπάνες που αναφέρονται στο άρθρο 3 παράγραφος 1 και στο άρθρο 4 δεν πραγματοποιήθηκαν σύμφωνα με τους κανόνες της Ένωσης.»

β) Η παράγραφος 3 πρώτο εδάφιο αντικαθίσταται από το ακόλουθο κείμενο:

«3. Πριν από κάθε απόφαση απόρριψης της χρηματοδότησης, τα αποτελέσματα των ελέγχων της Επιτροπής, καθώς και οι απαντήσεις του σχετικού κράτους μέλους, κοινοποιούνται εγγράφως και, κατόπιν, τα δύο μέρη επιχειρούν να καταλήξουν σε συμφωνία για τα μέτρα που πρέπει να ληφθούν.»

35. Στο κεφάλαιο 1 του τίτλου IV, παρεμβάλλεται το ακόλουθο άρθρο 31α:

«Άρθρο 31α Ανάθεση εξουσιών

Για να εξασφαλιστεί η ομαλή διεξαγωγή της διαδικασίας εκκαθάρισης των λογαριασμών και της διαδικασίας εκκαθάρισης ως προς τη συμμόρφωση, η Επιτροπή θεσπίζει με κατ’ εξουσιοδότηση πράξη σύμφωνα με τη διαδικασία που αναφέρεται στο άρθρο 42α τους κανόνες σχετικά με τις δράσεις που πρέπει να αναληφθούν για την έκδοση των αποφάσεων που αναφέρονται στα άρθρα 30 και 31 και για την εφαρμογή τους, καθώς και τους κανόνες σχετικά με τη διαδικασία συνδιαλλαγής που αναφέρεται στο άρθρο 31 παράγραφος 3 δεύτερο εδάφιο, συμπεριλαμβανομένης της συγκρότησης, των καθηκόντων και της σύνθεσης ενός οργάνου συνδιαλλαγής και των ρυθμίσεων εργασίας.»

36. Το άρθρο 32 τροποποιείται ως εξής:

α) Στην παράγραφο 4, η εισαγωγική φράση αντικαθίσταται από το ακόλουθο κείμενο:

«Αφού εφαρμόσει τη διαδικασία του άρθρου 31, η Επιτροπή δύναται να αποφασίσει να καταλογίσει τα προς ανάκτηση ποσά στο κράτος μέλος, εφόσον:»

β) Δεν αφορά την ελληνική έκδοση.

γ) Στην παράγραφο 8, η εισαγωγική φράση αντικαθίσταται από το ακόλουθο κείμενο:

«Αφού εφαρμόσει τη διαδικασία του άρθρου 31, η Επιτροπή δύναται να αποφασίσει να αποκλείσει από την ενωσιακή χρηματοδότηση τα ποσά που έχουν καταλογιστεί στον ενωσιακό προϋπολογισμό στις ακόλουθες περιπτώσεις:»

37. Το άρθρο 33 τροποποιείται ως εξής:

α) Στην παράγραφο 5, η εισαγωγική φράση αντικαθίσταται από το ακόλουθο κείμενο:

«Αφού εφαρμόσει τη διαδικασία του άρθρου 31, η Επιτροπή δύναται να αποφασίσει να καταλογίσει τα προς ανάκτηση ποσά στο κράτος μέλος, εφόσον:»

β) Η παράγραφος 7 αντικαθίσταται από το ακόλουθο κείμενο:

«7. Ένα κράτος μέλος δύναται να αποφασίσει να παύσει τη διαδικασία ανάκτησης υπό τους όρους του άρθρου 32 παράγραφος 6.»

38. Το άρθρο 34 τροποποιείται ως εξής:

α) Στην παράγραφο 1, προστίθενται τα ακόλουθα στοιχεία δ) και ε):

«δ) τα καταβλητέα στον ενωσιακό προϋπολογισμό ποσά τα οποία εισπράχθηκαν ως ποινές ή κυρώσεις σύμφωνα με τους ειδικούς κανόνες που προβλέπονται στην τομεακή γεωργική νομοθεσία·

ε) τα ποσά τα οποία αντιστοιχούν στις μειώσεις ή αποκλεισμούς πληρωμών που εφαρμόστηκαν σύμφωνα με τους κανόνες της πολλαπλής συμμόρφωσης κατά την έννοια του τίτλου II κεφάλαιο 1 του κανονισμού (ΕΚ) αριθ. 73/2009.»

β) Προστίθεται η ακόλουθη παράγραφος 4:

«4. Τα άρθρα 150 και 151 του κανονισμού (ΕΚ, Ευρατόμ) αριθ. 1605/2002 εφαρμόζονται, τηρουμένων των αναλογιών, για τη λογιστική εγγραφή των εσόδων ειδικού προορισμού κατά την έννοια του παρόντος κανονισμού.»

39. Στο κεφάλαιο 2 του τίτλου IV, παρεμβάλλεται το ακόλουθο άρθρο 35α:

«Άρθρο 35α

Ανάθεση εξουσιών

1. Για να διασφαλιστεί η ορθή και αποτελεσματική εφαρμογή των διατάξεων σχετικά με τις εισπράξεις που αναφέρονται στα άρθρα 32 και 33, η Επιτροπή καθορίζει με κατ’ εξουσιοδότηση πράξη σύμφωνα με τη διαδικασία του άρθρου 42α τις ειδικές υποχρεώσεις που πρέπει να τηρούν τα κράτη μέλη.

2. Για να ληφθούν υπόψη τα έσοδα που εισπράττουν οι οργανισμοί πληρωμών για λογαριασμό του ενωσιακού προϋπολογισμού κατά τις πληρωμές που πραγματοποιούνται βάσει των δηλώσεων δαπανών τις οποίες διαβιβάζουν τα κράτη μέλη, η Επιτροπή καθορίζει με κατ’ εξουσιοδότηση πράξη σύμφωνα με τη διαδικασία του άρθρου 42α τους όρους υπό τους οποίους μπορούν να γίνονται ορισμένοι συμψηφισμοί μεταξύ δαπανών και εσόδων που πραγματοποιήθηκαν στο πλαίσιο του ΕΓΤΕ και του ΕΓΤΑΑ.»

40. Στο κεφάλαιο 3 του τίτλου IV, παρεμβάλλεται το ακόλουθο άρθρο 37α:

«Άρθρο 37α

Ανάθεση εξουσιών

Προκειμένου να διασφαλιστεί η αποτελεσματικότητα των καθηκόντων που ανατίθενται στην Επιτροπή σύμφωνα με τα άρθρα 36 και 37, η Επιτροπή μπορεί να καθορίσει με κατ’ εξουσιοδότηση πράξη σύμφωνα με τη διαδικασία του άρθρου 42α τους κανόνες σχετικά με τις υποχρεώσεις συνεργασίας που πρέπει να τηρούν τα κράτη μέλη.»

41. Προστίθενται τα ακόλουθα άρθρα 40α και 40β:

« Άρθρο 40α

Ανάθεση εξουσιών

1. Με σκοπό να εξασφαλιστεί η ορθή διαχείριση των πιστώσεων που ανοίγονται στον ενωσιακό προϋπολογισμό για το ΕΓΤΕ και το ΕΓΤΑΑ, η Επιτροπή μπορεί να θεσπίσει με κατ’ εξουσιοδότηση πράξη σύμφωνα με τη διαδικασία του άρθρου 42α κανόνες σχετικά με:

α) την υποχρέωση των οργανισμών πληρωμών να τηρούν λογαριασμούς καθώς και τους ειδικούς όρους που εφαρμόζονται στα στοιχεία που πρέπει να καταχωριστούν λογιστικά·

β) την αποτίμηση των ενεργειών που αφορούν τη δημόσια αποθεματοποίηση και τα μέτρα που πρέπει να ληφθούν σε περίπτωση απώλειας ή υποβάθμισης των προϊόντων υπό το καθεστώς παρέμβασης με τη μορφή δημόσιας αποθεματοποίησης και τον προσδιορισμό του χρηματοδοτούμενου ποσού.

2. Για να διασφαλιστεί η χρηματοδότηση από το ΕΓΤΕ των δαπανών σχετικά με τα μέτρα παρέμβασης με τη μορφή δημόσιας αποθεματοποίησης, η Επιτροπή μπορεί να θεσπίσει με κατ’ εξουσιοδότηση πράξη σύμφωνα με τη διαδικασία του άρθρου 42α κανόνες σχετικά με:

α) το είδος των δαπανών που είναι επιλέξιμες για ενωσιακή χρηματοδότηση και τους όρους επιστροφής τους·

β) τους όρους επιλεξιμότητας και τις λεπτομέρειες υπολογισμού με βάση τα στοιχεία που όντως διαπιστώνονται από τους οργανισμούς πληρωμών ή βάσει κατ’ αποκοπή ποσών, προσδιοριζόμενων από την Επιτροπή ή βάσει κατ’ αποκοπή ποσών ή μη κατ’ αποκοπή ποσών προβλεπόμενων από την τομεακή γεωργική νομοθεσία.

3. Για να ελεγχθεί η συνοχή των στοιχείων που διαβιβάζουν τα κράτη μέλη σχετικά με τις δαπάνες ή άλλες πληροφορίες προβλεπόμενες από τον παρόντα κανονισμό και για να εξασφαλιστεί η τήρηση της υποχρέωσης κοινοποίησης όπως προβλέπεται στο άρθρο 8, η Επιτροπή θεσπίζει με κατ’ εξουσιοδότηση πράξη σύμφωνα με τη διαδικασία του άρθρου 42α τους όρους μείωσης και αναστολής των πληρωμών στα κράτη μέλη, όσον αφορά τις δαπάνες του ΕΓΤΕ και του ΕΓΤΑΑ αντίστοιχα.

4. Εάν ο ενωσιακός προϋπολογισμός δεν έχει εγκριθεί έως την έναρξη του οικονομικού έτους ή εάν το συνολικό ποσό των εκ των προτέρων δεσμεύσεων υπερβαίνει το κατώτατο όριο που ορίζεται στο άρθρο 150 παράγραφος 3 του κανονισμού (ΕΚ, Ευρατόμ) αριθ. 1605/2002, για να κατανεμηθούν δίκαια μεταξύ των κρατών μελών οι διαθέσιμες πιστώσεις, η Επιτροπή θεσπίζει με κατ’ εξουσιοδότηση πράξη σύμφωνα με τη διαδικασία του άρθρου 42α τις λεπτομέρειες πληρωμής των δαπανών.

5. Για να μην εφαρμόζουν τα εκτός ευρωζώνης κράτη μέλη διαφορετικές συναλλαγματικές ισοτιμίες, αφενός κατά τη λογιστική εγγραφή των εσόδων που εισπράττουν ή των ενισχύσεων που καταβάλλονται στους δικαιούχους σε νόμισμα άλλο πλην του ευρώ και, αφετέρου, κατά την κατάρτιση των δηλώσεων δαπανών των οργανισμών πληρωμών, η Επιτροπή μπορεί να θεσπίσει με κατ’ εξουσιοδότηση πράξη σύμφωνα με τη διαδικασία του άρθρου 42α κανόνες σχετικά με τη συναλλαγματική ισοτιμία που εφαρμόζονται για την κατάρτιση των δηλώσεων δαπανών και την εγγραφή των πράξεων δημόσιας αποθεματοποίησης στους λογαριασμούς του οργανισμού πληρωμών.

6. Για να εξασφαλιστεί η διαφάνεια της χρησιμοποίησης του ΕΓΤΕ και του ΕΓΤΑΑ καθώς και η ενιαία δημοσιοποίηση από τα κράτη μέλη σύμφωνα με το άρθρο 44α, η Επιτροπή εκδίδει με κατ’ εξουσιοδότηση πράξη σύμφωνα με τη διαδικασία του άρθρου 42α κανόνες σχετικά με:

α) το περιεχόμενο και το μορφότυπο των πληροφοριών που θα δημοσιοποιηθούν·

β) την ημερομηνία δημοσιοποίησης και τους όρους πληροφόρησης των δικαιούχων·

γ) τα μέσα επικοινωνίας και συνεργασίας μεταξύ της Επιτροπής και των κρατών μελών.

Άρθρο 40β

Εκτελεστικές αρμοδιότητες

1. Η Επιτροπή μπορεί να εκδώσει, με εκτελεστική πράξη σύμφωνα με τη διαδικασία του άρθρου 42δ παράγραφος 2 (διαδικασία εξέτασης), κανόνες σχετικά με:

α) τη μορφή, το περιεχόμενο, τη συχνότητα, τις προθεσμίες και τους λεπτομερείς κανόνες σύμφωνα με τους οποίους διαβιβάζονται ή τίθενται στη διάθεση της Επιτροπής:

i) οι δηλώσεις δαπανών και οι καταστάσεις προβλεπόμενων δαπανών καθώς και η επικαιροποίησή τους, συμπεριλαμβανομένων των εσόδων ειδικού προορισμού,

ii) η δήλωση αξιοπιστίας και οι ετήσιοι λογαριασμοί των οργανισμών πληρωμών,

iii) οι εκθέσεις πιστοποίησης των λογαριασμών,

iv) τα στοιχεία ταυτότητας των διαπιστευμένων οργανισμών πληρωμών, των διαπιστευμένων οργανισμών συντονισμού και των οργανισμών πιστοποίησης,

v) οι λεπτομερείς κανόνες συνυπολογισμού και πληρωμής των δαπανών που χρηματοδοτούνται στο πλαίσιο του ΕΓΤΕ και του ΕΓΤΑΑ,

vi) οι κοινοποιήσεις των δημοσιονομικών διορθώσεων στις οποίες προβαίνουν τα κράτη μέλη στο πλαίσιο των πράξεων ή προγραμμάτων αγροτικής ανάπτυξης και των ανακεφαλαιωτικών καταστάσεων των διαδικασιών ανάκτησης τις οποίες κινούν τα κράτη μέλη λόγω διαπίστωσης παρατυπιών,

vii) τα στοιχεία σχετικά με τα μέτρα που λαμβάνονται κατ’ εφαρμογή του άρθρου 9·

β) τις λεπτομέρειες των ηλεκτρονικών ανταλλαγών πληροφοριών και εγγράφων μεταξύ της Επιτροπής και των κρατών μελών και τη δημιουργία συστημάτων πληροφοριών, συμπεριλαμβανομένου του είδους, της μορφής και του περιεχομένου των δεδομένων που θα υφίστανται επεξεργασία από αυτά τα συστήματα και οι κανόνες διατήρησής τους·

γ) τους λεπτομερείς κανόνες σχετικά με τη χρηματοδότηση και το λογιστικό πλαίσιο των μέτρων παρέμβασης υπό μορφή δημόσιας αποθεματοποίησης, και τις λοιπές δαπάνες που χρηματοδοτούνται από το ΕΓΤΕ και το ΕΓΤΑΑ·

δ) τους λεπτομερείς κανόνες εκτέλεσης των διαδικασιών αυτόματης αποδέσμευσης.

2. Η Επιτροπή μπορεί να θεσπίσει, με εκτελεστική πράξη σύμφωνα με τη διαδικασία του άρθρου 42δ παράγραφος 3 (διαδικασία συμβουλευτικής επιτροπής), τους όρους και τους λεπτομερείς κανόνες που εφαρμόζονται στις πιστώσεις που έχουν μεταφερθεί σύμφωνα με το άρθρο 149 παράγραφος 3 του κανονισμού (ΕΚ, Ευρατόμ) αριθ. 1605/2002 προς χρηματοδότηση των δαπανών που αναφέρονται στο άρθρο 3 παράγραφος 1 στοιχείο γ) του παρόντος κανονισμού.»

42. Τα άρθρα 41 και 42 διαγράφονται.

43. Παρεμβάλλονται τα ακόλουθα άρθρα 42α, 42β, 42γ και 42δ.

« Άρθρο 42α Άσκηση της ανάθεση εξουσίας

1. Ανατίθεται επ’ αόριστο στην Επιτροπή η εξουσία να εκδίδει τις κατ’ εξουσιοδότηση πράξεις που αναφέρονται στον παρόντα κανονισμό.

2. Η Επιτροπή, μόλις εκδίδει μια κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.

3. Η εξουσία έκδοσης κατ’ εξουσιοδότηση πράξεων που ανατίθεται στην Επιτροπή υπόκειται στις διατάξεις των άρθρων 42γ και 42δ.

Άρθρο 42γ Ανάκληση της ανάθεσης εξουσίας

1. Η ανάθεση εξουσίας που αναφέρεται στο άρθρο 42α μπορεί να ανακαλείται ανά πάσα στιγμή από το Ευρωπαϊκό Κοινοβούλιο ή το Συμβούλιο.

2. Το θεσμικό όργανο που κίνησε εσωτερική διαδικασία για να αποφασίσει αν πρόκειται να ανακαλέσει την ανάθεση εξουσίας ενημερώνει το άλλο θεσμικό όργανο και την Επιτροπή, εντός εύλογης προθεσμίας και πριν τη λήψη τελικής απόφασης, αναφέροντας τις εξουσίες που ανατίθενται και που ενδέχεται να αποτελέσουν αντικείμενο ανάκλησης, καθώς και τους λόγους της εν λόγω ανάκλησης.

3. Η απόφαση ανάκλησης περατώνει την ανάθεση των εξουσιών που καθορίζονται στην εν λόγω απόφαση. Η απόφαση αρχίζει να ισχύει αμέσως ή σε μεταγενέστερη ημερομηνία η οποία προσδιορίζεται. Δεν επηρεάζει την εγκυρότητα των κατ’ εξουσιοδότηση πράξεων που ισχύουν ήδη. Δημοσιεύεται στην Επίσημη Εφημερίδα της Ευρωπαϊκής Ένωσης.

Άρθρο 42β Αντιρρήσεις στις κατ’ εξουσιοδότηση πράξεις

1. Το Ευρωπαϊκό Κοινοβούλιο και το Συμβούλιο μπορούν να διατυπώσουν αντιρρήσεις για κατ’ εξουσιοδότηση πράξη εντός δύο μηνών από την ημερομηνία κοινοποίησης. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, η προθεσμία αυτή παρατείνεται κατά ένα μήνα.

2. Εάν, κατά τη λήξη της προθεσμίας αυτής, δεν έχουν διατυπωθεί αντιρρήσεις τόσο από το Ευρωπαϊκό Κοινοβούλιο όσο και από το Συμβούλιο σχετικά με την κατ’ εξουσιοδότηση πράξη, η εν λόγω πράξη δημοσιεύεται στην Επίσημη Εφημερίδα της Ευρωπαϊκής Ένωσης και αρχίζει να ισχύει την ημερομηνία που η ίδια προβλέπει.

Η κατ’ εξουσιοδότηση πράξη μπορεί να δημοσιευτεί στην Επίσημη Εφημερίδα της Ευρωπαϊκής Ένωσης και αρχίζει να ισχύει πριν από τη λήξη της προθεσμίας αυτής, εάν το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν προτίθενται να διατυπώσουν αντιρρήσεις.

3. Αν το Ευρωπαϊκό Κοινοβούλιο ή το Συμβούλιο εκφράσουν αντιρρήσεις σχετικά με μια κατ’ εξουσιοδότηση πράξη, η πράξη αυτή δεν αρχίζει να ισχύει. Το θεσμικό όργανο που προβάλλει αντιρρήσεις εκθέτει τους λόγους των αντιρρήσεών του.

Άρθρο 42δ

Εκτελεστικές πράξεις – επιτροπή

1. Την Επιτροπή επικουρεί η επιτροπή των γεωργικών ταμείων.

2. Εάν εκδοθούν εκτελεστικές πράξεις δυνάμει της παρούσας παραγράφου, εφαρμόζεται το άρθρο [5] του κανονισμού (ΕΕ) αριθ. [xxxx/yyyy] (θα συμπληρωθεί μετά την έκδοση του κανονισμού για τους τρόπους ελέγχου που αναφέρεται στο άρθρο 291 παράγραφος 3 της ΣΛΕΕ, επί του παρόντος στο στάδιο της συζήτησης στο ΕΚ και στο Συμβούλιο).(διαδικασία εξέτασης)

3. Εάν εκδοθούν εκτελεστικές πράξεις δυνάμει της παρούσας παραγράφου, εφαρμόζεται το άρθρο [4] του κανονισμού (ΕΚ) αριθ. [xxxx/yyyy] (θα συμπληρωθεί μετά την έκδοση του κανονισμού για τις λεπτομέρειες ελέγχου που αναφέρονται στο άρθρο 291 παράγραφος 3 της ΣΛΕΕ, επί του παρόντος στο στάδιο της συζήτησης στο ΕΚ και στο Συμβούλιο).(διαδικασία συμβουλευτικής επιτροπής)»

Άρθρο 2

Οι κανονισμοί (ΕΚ) αριθ. 165/94 και (ΕΚ) αριθ. 78/2008 καταργούνται.

Ωστόσο, το άρθρο 4 του κανονισμού (ΕΚ) αριθ. 78/2008 εξακολουθεί να ισχύει έως τις 31 Δεκεμβρίου 2013.

Άρθρο 3

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ | FicheFin/n° 715147 CM/tm/4.1.2010 |

ΗΜΕΡΟΜΗΝΙΑ: 30/9/2010 |

1. | ΓΡΑΜΜΗ ΠΡΟΫΠΟΛΟΓΙΣΜΟΥ: Τίτλος 05: γεωργία και αγροτική ανάπτυξη | ΠΙΣΤΩΣΕΙΣ: ΠΑΥ: 57 780,4 εκατ. ευρώ ΠΠ: 56 776,9 εκατ. ευρώ |

2. | ΤΙΤΛΟΣ: Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής |

3. | ΝΟΜΙΚΗ ΒΑΣΗ: Άρθρο 43 της συνθήκης για τη λειτουργία της Ευρωπαϊκής Ένωσης |

4. | ΣΤΟΧΟΙ: Να προσδιοριστούν οι ανατιθέμενες εξουσίες και οι εκτελεστικές εξουσίες της Επιτροπής στο πλαίσιο του κανονισμού (ΕΚ) αριθ. 1290/2005 του Συμβουλίου και να θεσπιστεί η κατάλληλη διαδικασία για την έκδοση των εν λόγω πράξεων (εναρμόνιση του κανονισμού με τη συνθήκη της Λισαβόνας). |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατομμύρια ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ [2010] (εκατομμύρια ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ [2011] (εκατομμύρια ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ - ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ - ΑΛΛΟΥΣ ΤΟΜΕΙΣ | - | - | - |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) - ΣΤΟ ΕΘΝΙΚΟ ΕΠΙΠΕΔΟ | - | - | - |

[2012] | [2013] | [2014] | [2015] |

5.0.1 | ΠΡΟΒΛΕΨΕΙΣ ΔΑΠΑΝΩΝ | - | - | - | - |

5.1.1 | ΠΡΟΒΛΕΨΕΙΣ ΕΣΟΔΩΝ | - | - | - | - |

5.2 | ΤΡΟΠΟΣ ΥΠΟΛΟΓΙΣΜΟΥ: |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΚΟΝΔΥΛΙΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Επειδή η παρούσα πρόταση αποσκοπεί στην εναρμόνιση του κανονισμού του Συμβουλίου στη συνθήκη της Λισαβόνας, δεν έχει επιπτώσεις στις δημοσιονομικές δαπάνες. |

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ C […] της […], σ. […].

[4] ΕΕ L 209 της 11.8.2005, σ. 1.

[5] EE L […] της […], σ. […].

[6] ΕΕ L 171 της 23.6.2006, σ. 1.

[7] ΕΕ L 24 της 29.1.1994, σ. 6.

[8] ΕΕ L 25 της 30.1.2008, σ. 1.

[9] ΕΕ L 171 της 23.6.2006, σ. 35.